钦定古今图书集成/明伦汇编/官常典/第289卷 > 周
## 钦定古今图书集成/明伦汇编/官常典/第289卷 > 周

《周制》，“小宗伯掌三族之别。”

按：《周礼春官》宗伯，礼官之属，小宗伯，中大夫二人。小
宗伯之职，“掌三族之别，以辨亲疏。”

〈订义〉王昭禹曰：“人之生，上亲父，下亲子而已。与之为三，以父而亲祖，以子而亲孙，是之谓以三为五；以祖亲曾高祖，以孙亲曾元孙，是之谓以五为九。”薛氏曰：“尧亲九族，此特掌三族，何也？三族亲之本，九族亲之尽。”贾氏曰：“辨亲疏者，据以上至高祖，下至元孙，旁至缌麻。重服曰亲，轻服曰疏。”

其正室皆谓之“门子”，掌其政令。

〈订义〉郑康成曰：“正室适子将代父当门者。”王昭禹曰：“三族已立，则本末斯从。尊祖故敬宗，敬宗故明嫡，正室其嫡也。”王氏曰：“以其当室谓之正室，以其当门谓之门子。”又《详说》曰：“《春秋》有公族、馀子、公行，以亲疏为言。《诗》有公子、公姓、公族，以久近为言。此言门子者，以嫡庶为言。古人重立嫡，天子曰太子，诸侯曰世子，皆以嫡立，三族之别，亦皆有嫡子。在《曲礼》则曰‘孤子当室’，是以当室名其嫡；在《文王世子》，则曰‘世室守太庙’，是以世室名世嫡。”此曰“‘其正室皆谓之门子’，则其重嫡之意深矣。”黄氏曰：“诸子，政官，故掌役守之事；宗伯，礼官所掌，宗法而已。”郑锷曰：“别亲疏，明嫡庶，使人不得以孽代宗。”程氏曰：“宗子之法不立，则朝无世臣。”宗法须是一二钜公之家立法，宗法立则人人各知来处。